CELEX: 32019D0813(01)
Language: hr
Date: 2019-08-08 00:00:00
Title: Provedbena odluka Komisije оd 8. kolovoza 2019. o objavi u Službenom listu Europske unije zahtjeva za registraciju naziva iz članka 49. Uredbe (EU) br. 1151/2012 Europskog parlamenta i Vijeća – „Αρσενικό Νάξου” (Arseniko Naxou) (ZOI)

13.8.2019   
               
               
                  HR
               
               
                  Službeni list Europske unije
               
               
                  C 271/68
               
            
         PROVEDBENA ODLUKA KOMISIJE
         оd 8. kolovoza 2019.
         o objavi u Službenom listu Europske unije zahtjeva za registraciju naziva iz članka 49. Uredbe (EU) br. 1151/2012 Europskog parlamenta i Vijeća
         „Αρσενικό Νάξου” (Arseniko Naxou) (ZOI)
         (2019/C 271/04)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (1), a posebno njezin članak 50. stavak 2. točku (a),
         budući da:
         
                     (1)
                  
                  
                     Grčka je Komisiji podnijela zahtjev za zaštitu naziva „Αρσενικό Νάξου” (Arseniko Naxou) u skladu s člankom 49. stavkom 4. Uredbe (EU) br. 1151/2012.
                  
               
                     (2)
                  
                  
                     U skladu s člankom 50. Uredbe (EU) br. 1151/2012 Komisija je ispitala taj zahtjev i zaključila da ispunjava uvjete utvrđene u toj uredbi.
                  
               
                     (3)
                  
                  
                     Kako bi se omogućilo podnošenje prigovora u skladu s člankom 51. Uredbe (EU) br. 1151/2012, jedinstveni dokument i upućivanje na objavu specifikacije proizvoda iz članka 50. stavka 2. točke (a) te uredbe koji se odnose na naziv „Αρσενικό Νάξου” (Arseniko Naxou) trebalo bi objaviti u Službenom listu Europske unije,
                  
               ODLUČILA JE:
         
            Jedini članak
            Jedinstveni dokument i upućivanje na objavu specifikacije proizvoda iz članka 50. stavka 2. točke (a) Uredbe (EU) br. 1151/2012 za naziv „Αρσενικό Νάξου” (Arseniko Naxou) (ZOI) nalaze se u Prilogu ovoj Odluci.
            U skladu s člankom 51. Uredbe (EU) br. 1151/2012 objava ove Odluke temelj je za podnošenje prigovora na registraciju naziva iz prvog stavka ovog članka u roku od tri mjeseca od datuma objave ove Odluke u Službenom listu Europske unije.
         
         
            Sastavljeno u Bruxellesu 8. kolovoza 2019.
            
               
                  Za Komisiju
               
               Phil HOGAN
               
                  Član Komisije
               
            
         
         
            (1)  SL L 343, 14.12.2012., str. 1.
         
      
      
         
            PRILOG
            JEDINSTVENI DOKUMENT
            
               „ΑΡΣΕΝΙΚΟ ΝΑΞΟΥ” (ARSENIKO NAXOU)
            
            
               EU br.: PDO-GR-02323 – 6.11.2017.
            
            
               ZOI ( X ) ZOZP ( )
            
            1.   Naziv
            
            „Αρσενικό Νάξου” (Arseniko Naxou)
            2.   Država članica ili treća zemlja
            
            Grčka
            3.   Opis poljoprivrednog ili prehrambenog proizvoda
            
            3.1.   Vrsta proizvoda
            
            Razred 1.3. Sirevi
            3.2.   Opis proizvoda na koji se odnosi naziv iz točke 1.
            
            Sir „Αρσενικό Νάξου” tvrdi je zreli stolni sir koji se tradicionalno proizvodi od nepasteriziranog kozjeg i ovčjeg mlijeka.
            Sir „Αρσενικό Νάξου” prodaje se u cijelim kolutima sljedećih fizičkih karakteristika: cilindričan oblik, težina od 1 do 4 kilograma, boja bjelokosti do blijedožuta, tvrda i razmjerno tanka kora.
            Najmanji udio masti u suhoj tvari iznosi 43 %, najmanji udio bjelančevina 27 %” najveći udio vlage 38 %, a najveći udio soli 3,5 %.
            Organoleptička svojstva predmetnog sira, prema kojima se razlikuje od drugih tvrdih sireva, jesu intenzivan, pikantan i ugodan slano-slatki okus, kremasta tekstura te blag i bogat miris. Tijekom zrenja povećavaju mu se pikantnost i aromatičnost.
            Budući da se dobiva iz nepasteriziranog mlijeka, sir „Αρσενικό Νάξου” treba zreti najmanje tri mjeseca prije konzumacije kako ne bi došlo do razvoja nepoželjnih mikroorganizama. Proizvod se proizvodi od prosinca do svibnja.
            3.3.   Hrana za životinje (samo za proizvode životinjskog podrijetla) i sirovine (samo za prerađene proizvode)
            
            Ovce i koze planinske i poluplaninske regije Naxos lokalnih su ili križanih lokalnih pasmina, prilagođene uvjetima u regiji te tradicionalno uzgajane u sustavu ekstenzivnog uzgoja. Od prosinca do otprilike svibnja, u razdoblju pojačane proizvodnje mlijeka i proizvodnje sira „Αρσενικό Νάξου”, životinje se hrane lokalnom vegetacijom tipičnom za regiju, koja je izrazito bogata zahvaljujući zimskim i proljetnim kišama (majčina dušica, biljka vrste Genista acanthoclada, bušin, frigane vrste Sarcopoterium spinosu, kapinika, buhačica, hrast oštrika itd.) Ako im vremenski uvjeti onemogućavaju takav način prehrane, hrane se suhom krmom proizvedenom na zemljopisnom području (ječam, zob, grahorica, djetelina). Od lipnja do rujna, u razdoblju slabije proizvodnje mlijeka, tijekom kojeg se proizvod ne proizvodi, prehrana životinja sastoji se od ispaše, lokalno proizvedene dodatne krme i krme proizvedene izvan zemljopisnog područja (zrnje žitarica bogatih škrobom, posije i mekinje, slama). U listopadu i studenome, zbog siromašnije prirodne vegetacije i pojačanih potreba životinja, njihova se prehrana dopunjuje suhom krmom lokalne proizvodnje i krmom s drugih zemljopisnih područja. Na godišnjoj osnovi najveći udio dopunske krme proizvedene izvan zemljopisnog područja manji je od 40 % suhe tvari.
            Glavne sirovine za proizvodnju sira „Αρσενικό Νάξου” jesu mlijeko, sirilo, sol i ulje.
            3.4.   Posebni proizvodni postupci koji se moraju provesti na definiranom zemljopisnom području
            
            Na definiranom zemljopisnom području provode se faze povezane s proizvodnjom i preradom mlijeka te s proizvodnjom i zrenjem konačnog proizvoda.
            3.5.   Posebna pravila za rezanje, ribanje, pakiranje itd.
            
            Proizvod mora biti pakiran na definiranom zemljopisnom području kako bi se zajamčilo sljedeće: a) kvaliteta proizvoda tijekom njegova čuvanja i prijevoza, zaštita od fizikalnih (vlaga, svjetlo, temperatura, prašina, ispušni plinovi) i bioloških čimbenika (bakterije, gljivice, virusi), b) sljedivost proizvoda te c) tražena kontrola proizvedenih, zapakiranih i prodanih količina te upotreba dopuštenih sirovina i metoda proizvodnje.
            Proizvod mora zapakirati proizvođač, u ambalažu od papira ili drugog materijala za prehrambenu upotrebu.
            3.6.   Posebna pravila za označivanje proizvoda na koji se odnosi naziv
            
            Na čitavi kolut mora biti nalijepljena etiketa sa sljedećim podacima:
            
                        —
                     
                     
                        naziv „Αρσενικό Νάξου”, iza kojeg slijedi tekst „zaštićena oznaka izvornosti” ili pokrata „ZOI”;
                     
                  
                        —
                     
                     
                        napomena „od sirova mlijeka”,
                     
                  
                        —
                     
                     
                        naziv i adresa poduzeća za proizvodnju i/ili ambalažu,
                     
                  
                        —
                     
                     
                        datum proizvodnje.
                     
                  4.   Sažeta definicija zemljopisnog područja
            
            Zemljopisno područje proizvodnje i zrenja sira odgovara cijelom administrativnom području općina Apeiranthos, Damarionas, Danakos, Keramoti, Koronida, Koronos, Kinidaros, Messi, Moni, Filoti i Chalkio administrativne jedinice Naxos i Mali Cikladi.
            5.   Povezanost sa zemljopisnim područjem
            
            5.1.   Posebnosti zemljopisnog područja
            
            
               Tlo:
            
            Zemljopisno područje sira „Αρσενικό Νάξου” nalazi se na planinskom i poluplaninskom dijelu otoka, tj. na njegovu krajnjem sjevernom i istočnom dijelu. Tu regiju karakteriziraju zemljišta na padinama, terase, suhozidi i velike površine pašnjaka.
            
               Klima:
            
            Klima Naxosa umjerena je „sredozemna otočna” klima: umjerena, blaga i vlažna, s jakim vjetrovima. Na planinskim područjima otoka temperature su niže za oko 5 °C, godišnja prosječna relativna vlažnost zraka doseže 85 %, a razina padalina iznosi 770 mm. Ponekad snažno sniježi.
            
               Vegetacija:
            
            Posebni uvjeti povezani s temperaturom, vlažnošću zraka i padalinama omogućuju razvoj tipičnih gorskih vrsta vegetacije koje čine glavni izvor hrane ovaca i koza.
            Na definiranom području rasprostranjene su kulture maslina i vinove loze. Obronci planina prekriveni su niskim raslinjem (šikara) i srednjim do visokim raslinjem (makija). Najzastupljenije biljne vrste u makiji, kapinika (Calycotome vilosa), buhačica (Pistacia lentiscus), hrast oštrika (Quercus coccifera), kretski javor (Acer sempervirens), hrast crnika (Quercus ilex) i platana vrste Platanus orientalis, koristan su izvor hrane, u prvom redu za koze. Na navedenom području u ispaši se nalaze samonikle biljne vrste, primjerice Allium luteolum, Alyssum foliosum, Bolanthus greacus, Bupleurum aira, Campanula calaminthifolia, Centaurea oliverana, Cerastium runemarkii, Corydalis integra, Erysimum hayekii, Erysimum naxense, Galanthus ikariae, Galium conforme, Scutellaria virgaurea, Symphytum davisii, Verbascum adeliae, koje su pogodne za ispašu životinja.
            
               Stoka:
            
            Koze i ovce izvrsno su prilagođene lokalnim uvjetima na tom području, malene su rastom i proizvode male količine mlijeka. Tradicionalna praksa slobodne ispaše (ekstenzivni način uzgoja) životinjama omogućuje da se hrane ispašom i lokalnom vegetacijom tog područja.
            
               Ljudski čimbenici:
            
            Sir „Αρσενικό Νάξου” odavno ima vrlo važno mjesto u životu i prehrani stanovništva. Uzgajivači sirari i danas ga proizvode prema tradicionalnoj metodi. Znanje i iskustvo sirara u raznim fazama proizvodnje sira važan je element specifičnosti proizvoda i presudan čimbenik konačne kvalitete sira. Sposobnost sirara da utvrdi odgovarajući trenutak koagulacije mlijeka u kojem je skuta spremna za rezanje presudna je. Rezanje skute odgovarajućim alatom kako bi se dobila mliječna tekstura, sporo miješanje kako bi se razdvojila skuta od sirutke i ručno prešanje skute u kalupima radi istiskivanja tekućine kako bi se sir oblikovao u konačni oblik dokaz su ručne metode proizvodnje. Tijekom zrenja iskusni sirar može prepoznati prikladan trenutak za: a) odabir onih koluta sira koji su proizvedeni odgovarajućom metodom i uklanjanje onih koji to nisu, b) preokretanje koluta i c) premazivanje koluta maslinovim uljem ili talogom maslinova ulja, čime jasno doprinosi kvaliteti sira.
            5.2.   Posebnosti proizvoda
            
            Sir „Αρσενικό Νάξου”
            
                        —
                     
                     
                        posjeduje intenzivan pikantan i ugodan slatko-slani okus te bogatu aromu.
                        Njegova organoleptička svojstva proizlaze iz upotrebe endemskih biljnih vrsta u prehrani životinja, što mlijeku i siru „Αρσενικό Νάξου” koji se od njega dobiva daje intenzivan i ugodan okus te bogatu aromu. Specifičnom tehnikom proizvodnje, odnosno upotrebom nepasteriziranog mlijeka, čuvaju se svojstva mlijeka proizvedenog u regiji i prisutnost autohtonih mliječnih bakterija koje imaju važnu ulogu u stvaranju okusa sira, što doprinosi njegovu pikantnom slano-slatkom okusu.
                        Tekstura mu je kremasta i meka zahvaljujući visokom udjelu masnoća. U postupku proizvodnje sir „Αρσενικό Νάξου” prvi je sir koji se proizvodi od punomasnog svježeg mlijeka i sadržava više masnoća.
                     
                  
                        —
                     
                     
                        Oblik mu proizlazi iz karakterističnoga kalupa. Zbog dugog zrenja ima tvrdu i tanku koru. Nastanku kore doprinosi i miješenje skute u kalupima te premazivanje solju i uljem.
                     
                  
                        —
                     
                     
                        Udio masti u suhoj tvari (43 %) i bjelančevina (27 %) viši je u odnosu na druge sireve iste vrste.
                     
                  
                        —
                     
                     
                        Karakterističan naziv „arseniko” dodijelili su mu pastiri sirari iz regije kako bi istaknuli da se radi o tvrdom siru koji odolijeva vremenu i posjeduje „najjači” udio masti i bjelančevina. Riječ je o značajkama koje se pripisuju pojmu „arseniko” (grčki: „muški”).
                     
                  5.3.   Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)
            
            Sir „Αρσενικό Νάξου” rezultat je kombinacije pedoklimatskih uvjeta područja, sustava ekstenzivnog uzgoja i tradicionalne metode proizvodnje.
            Geopovijest, geomorfologija, topografija i raznolikost stijena tog područja doprinijeli su bogatstvu vegetacije koja čini glavnu hranu ovaca i koza od kojih se dobiva proizvod. Lokalne pasmine ovaca i koza koje slobodno pasu na planinskim i poluplaninskim područjima imaju skromne potrebe, otporne su i izvrsno prilagođene posebnom zemljopisnom okruženju.
            Klimatski uvjeti na tom području potiču:
            
                        (a)
                     
                     
                        prisutnost i razvoj velikog broja aromatičnih biljaka puzavica, trava, drveća i grmlja iz porodica Labiatae (usnače), Umbelliferae (štitarke), Compositae (glavočike) itd., kojima se hrane ovce i koze, što mlijeku i siru koji se od njega dobiva daje aromu i okus;
                     
                  
                        (b)
                     
                     
                        dug boravak ovaca i koza na prirodnim pašnjacima na tom području i bolje iskorištavanje endemskih biljnih vrsta; te
                     
                  
                        (c)
                     
                     
                        zrenje sira „Αρσενικό Νάξου”. Klimatski uvjeti na tom području, na kojem temperatura ne pada ispod 10 °C, a vlažnost zraka varira između 70 i 90 %, doprinose prirodnu zrenju proizvoda na mjestima njegova skladištenja i karakterističnoj strukturi i sastavu proizvedenog sira. Zahvaljujući stabilnoj temperaturi i vlažnosti zraka, bez velikih varijacija, proizvod dozrijeva postupno, što kvalitativno i kvantitativno pojačava njegovo zrenje i određuje njegovu karakterističnu strukturu.
                     
                  Zbog posebnosti metode uzgoja (slobodna ispaša), koju uzgajivači sirari na tom području tradicionalno primjenjuju, iskorištavaju se pašnjaci, a s njima i lokalna vegetacija tog područja, što određuje organoleptička svojstva proizvoda.
            Tehnika proizvodnje sira „Αρσενικό Νάξου” specifična je zbog upotrebe nepasteriziranog mlijeka, čime se čuva autohtona mikroflora koja proizlazi iz okružja obora i sirana te ima presudnu ulogu u stvaranju okusa sira. Arome i okus pojačavaju mu se tijekom zrenja. Pozitivan utjecaj starosti sira na njegov pikantan okus, bogatu aromu i karakterističnu teksturu pripisuje se intenzivnoj proteolizi i lipolizi, do kojih dolazi zbog djelovanja lokalnih mliječnih bakterija tijekom zrenja.
            Vještine sirara iz tog područja, koji ručno interveniraju u proizvodni proces u fazama koagulacije, stavljanja u kalupe i zrenja proizvoda, važno je za stvaranje fizičko-kemijskih i organoleptičkih svojstava proizvoda.
            Postupak proizvodnje usko je povezan s vještinama sirara koji zna utvrditi razdoblje proizvodnje sira prema klimatskim uvjetima regije i sastavu vegetacije te s ručnim intervencijama sirara tijekom proizvodnog procesa kako bi dobiveni proizvod bio izrađen na tradicionalan način.
            Sir „Αρσενικό Νάξου” spominje se u tisku, na internetu i na televiziji. O njemu se govori kao o dijelu sirarske tradicije Naxosa i jednom od najpoznatijih sireva na otoku, specifičnog, jedinstvenog, intenzivnog i ugodnog okusa, koji tijekom vremena postaje pikantniji i aromatičniji, a smatra ga se vrhuncem umijeća i izvorom inspiracije. Ugled proizvoda prešao je granice područja proizvodnje te ga cijene i potrošači iz drugih regija.
            Naziv „Αρσενικό Νάξου” dobro je ukorijenjen, što se vidjeti iz povijesnih referenci, publikacija u tisku i na internetu te trgovačkih računa.
            
               Upućivanje na objavu specifikacije
            
            (članak 6. stavak 1. drugi podstavak ove Uredbe)
            http://www.minagric.gr/images/stories/docs/agrotis/POP-PGE/prodiagrafes_arsenikou_naxou.pdf